ELTL artikli 336 alusel seadusandlikus tavamenetluses vastu võetud Euroopa Parlamendi ja nõukogu määrus, millega kohandatakse Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente, kuulub üldkohaldatavate seadusandlike aktide hulka, mille puhul ELTL artikli 263 neljas lõik seab füüsiliste või juriidiliste isikute esitatud tühistamishagide vastuvõetavuse sõltuvusse otsese ja isikliku puutumuse tingimuste täidetusest.

Ametiühingute ja kutseorganisatsioonide esitatud hagi puhul ei näita asjaolu, et neil oli seoses komisjoni poolt parlamendile ja nõukogule tehtud töötasude ja pensionide kohandamise ettepanekuga, mis viis nimetatud määruse vastuvõtmisele, õigus teabele ja nõustamisele, isegi juhul, kui see peab paika, seda, et see määrus puudutab neid otseselt. Asjaolu, et isik osaleb ühel või teisel moel liidu akti vastuvõtmiseni viivas protsessis, eristab seda isikut teistest isikutest kõnealust akti puudutavas osas vaid siis, kui kohaldatavad liidu õigusnormid annavad talle teatavad menetluslikud tagatised. Ent vastupidise sõnaselge sätte puudumisel ei nõua üldkohaldatavate aktide väljatöötamise protsess ega need aktid ise vastavalt liidu õiguse üldpõhimõtetele nagu õigus olla nõustamisele ja teabele, puudutatud isikute osavõttu, sest kõnealuste isikute huvid arvatakse olevat esindatud poliitiliste organite kaudu, kes kõnealused aktid vastu võtavad.

Personalieeskirjade XI lisa artikkel 10, mis teatud tingimustel võimaldab kõrvale kalduda sama lisa artiklis 3 ette nähtud töötasude ja pensionide iga-aastase kohandamise tavameetodist, ei kuulu kohaldamisele menetluses, mille tulemusel vaidlustatud määrus vastu võeti. Seetõttu ei ole hagejatel hagi esitamise õiguse tõendamiseks võimalik tugineda menetluslikele tagatistele, mis see säte neile annab. Sama kehtib ka personalieeskirjade artikli 10a, artikli 9 lõike 3, personalieeskirjade II lisa artikli 1 ning personalieeskirjade artiklite 24b ja artikli 55 kohta. Asjaolu, et personalieeskirjade nimetatud sätted ei anna ametiühingutele ja kutseorganisatsioonidele menetluslikke õigusi, ei välista, et ametiühingutel ja kutseorganisatsioonidel võivad sellised õigused siiski olla liidu õiguse muude sätete, sealhulgas personalieeskirjade alusel. Nii annavad personalieeskirjade artiklid 10b ja 10c vastavalt komisjonile võimaluse konsulteerida representatiivsete esindusorganisatsioonidega personalieeskirjade läbivaatamise ettepanekute üle ning kõikidele institutsioonidele võimaluse sõlmida enda representatiivsete esindusorganisatsioonidega oma töötajaid käsitlevaid kokkuleppeid. Asjaolu, et niisugused kokkulepped ei või kaasa tuua personalieeskirjade või mis tahes eelarvekohustuste muutmist ning samuti ei või need mõjutada kõnealuses institutsioonis töötamist, ja et alla kirjutavad representatiivsed ametiühingud ja kutseorganisatsioonid peavad tegutsema igas institutsioonis, mille suhtes kehtivad personalikomitee seadusjärgsed volitused, ei ole iseenesest takistuseks sellele, et niisuguste kokkulepe eesmärk võib olla menetluslike tagatiste andmine nimetatud organisatsioonidele.

(vt punktid 52‑54, 69, 89, 95, 97‑99, 101)